過秀野亭觀趙昌花
作者：朱翌
朝代：宋

paragraphs: 牡丹酴醾送春歸，南風亦復吹戎葵。
青女不瘦芙蓉肌，雪中山茶火爭輝。
此開彼落相背馳，安得坐隅皆見之。
劍南老人來解衣，好手不免如徐熙。
蕭然四幅十二枝，規模一出衆史卑。
妙處天授非人爲，右軍字畫少陵詩。
後來縱好難並馳，傳觀左右識者誰。
愛畫入骨吾一癡，惜哉不獲坡谷題。
何妨擾擾俗眼疑，秀野前後花成帷，按圖求之君自知。